SKRIFTLIG FORESPØRGSEL E-2365/99

af Anders Wijkman (PPE-DE) til Kommissionen

(13. december 1999)

Om: Kuldioxidudslip og klimaet

Klimaspørgsmålet er efter manges mening det største miljøproblem, menneskeheden står over for. Foranstaltninger inden for energi- og transportsektoren er af helt afgørende betydning for at få kontrol med udslippet af klimaødelæggende gasser. I den seneste rapport fra EU's Miljøagentur i København udtrykkes der stor bekymring over CO2-udslippet, ikke mindst fra trafikken. Hvilke foranstaltninger overvejer den for energi og transport ansvarlige miljøkommissær at træffe for at sikre en væsentlig reduktion af CO2-udslippet i EU?

Svar afgivet på Kommissionens vegne af Margot Wallström

(14. februar 2000)

Klimaændringer er et nøgleområde for integration af miljøhensyn i alle sektorpolitikker. Dette blev fastslået i Kommissionens rapport(1) om integration til Det Europæiske Råd i Helsinki, og i rapporterne fra Transport- og Miljørådene(2) til Det Europæiske Råd i Helsinki.

Klimaændringernes tværsektorielle natur kræver en bred integreret approach. Kommissionsmedlemmet med ansvar for miljø bebudede således i oktober 1999 lancering af et europæisk klimaændringsprogram (ECCP), der er under udarbejdelse i øjeblikket. Energi og transport skal spille en central rolle i ECCP. Kommissionen er i færd med at udarbejde en meddelelse med en liste over foranstaltninger om klimaændringer, som Rådet for miljø bad om den 12. oktober 1999.

Hvad transport angår, har Kommissionen allerede tidligere fremsat forslag, der hvis de vedtages vil få positive virkninger med hensyn til klimaændringer, f.eks. den foreslåede pakke om udvidet brug af jernbanerne, der i øjeblikket drøftes i Rådet. Indsatsen må imidlertid gå videre end disse foranstaltninger, hvis Fællesskabets Kyoto-mål skal nås.

De igangværende foranstaltninger om carbondioxid (CO2) emissioner fra biler (frivillige aftaler med bilindustrien og foranstaltninger om overvågning og mærkning) burde suppleres af skatte- og afgiftsmæssige foranstaltninger for at nå målet for CO2-emissioner på 120 g/km i 2005-2010. Kommissionen overvejer i øjeblikket at udvide begrebet miljøvenlige biler til også at omfatte CO2-emissioner og ligeledes at gå videre end tunge erhvervskøretøjer. Grønt brændstof skal yderligere overvejes, herunder definition af fælles standarder og distributionssystemer overalt i Fællesskabet og forebyggelse af negative virkninger på andre områder, såsom luftkvaliteten. Foranstaltninger inden for lufttransport, som fastlagt i meddelelsen om lufttransport og miljøet(3) burde omfatte miljøafgifter for flyvninger og eventuelt frivillige aftaler med industrien. Beskatning af brændstof til fly, der principielt er ønskelig, skal i praksis afvente internationale retslige bestemmelser, der tillader indførelse heraf.

Med henblik på udvikling af bæredygtig energi er der fremsat et forslag til et direktiv om omstrukturering af fællesskabsrammebestemmelserne for afgifter på energiprodukter. Herudover er tættere samarbejde vedrørende strategiske mål mellem energi og miljø imidlertid væsentligt.

Fællesskabets strategi skal i stadig større grad fokusere på besparelse og mere effektiv energianvendelse; fremme og udvikling af vedvarende energikilder og ny teknologi; afkobling af energivækst fra vækst i nationalproduktet; og reduktion og i sidste instans fjernelse af støtte og anden hjælp til anvendelse af fossilt brændsel. I denne forbindelse skal der anvendes foranstaltninger med væsentlige nationale mål og med klare frister for både energieffektivitet og vedvarende energikilder. Adgang til elnet for vedvarende energikilder som fastsat i Kommissionens seneste forslag og lancering af kampagnen er vigtige elementer i opfyldelsen af målsætningen med at fordoble de vedvarende kilders nuværende andel i energiforbruget til 12 % i 2010. Der er nu behov for foranstaltninger til at fremme kombineret kraft/varmeproduktion for at imødekomme målet med at fordoble de nuværende niveauer i 2010 til 18 %. Der skal i 2000 lanceres intensivt arbejde på energiens efterspørgselsside, f.eks. energimærkning og energitjenester, samt krav om energieffektivitetsstandarder i forbindelse med en handlingsplan for energieffektivitet.

(1) Pressemeddelelse nr. 13573/99.

(2) Pressemeddelelse nr. 13572/99.

(3) KOM(1999) 640.